У ліку іншых да такіх калектываў адносіцца і Варапаеўская дыстанцыя пуці. Яе поле дзейнасці распаўсюджваецца па трох кірунках: Полацк—Маладзечна, Крулеўшчына — Лынтупы і Варапаева—Друя. А гэта 396,6 кіламетра разгорнутага пуці, 237 стрэлачных пераводаў, 375 штучных збудаванняў і 95 чыгуначных пераездаў. Для ўтрымання такой гаспадаркі і выканання шэрага іншых работ дзейнічаюць 18 розных падраздзяленняў, сярод якіх 11 акалодкаў, участкі па эксплуатацыі і рамонце машын і механізмаў; дэфектаскапіі; рамонце штучных збудаванняў; утрыманні і ўборцы памяшканняў і збудаванняў і іншыя. Кожны вырашае свае задачы, а мэта ва ўсіх адна — забяспечваць бяспеку руху транспарту і перавозак. Дасягаецца гэта ў першую чаргу дзякуючы бягучаму ўтрыманню і планаваму правядзенню сярэдняга і капітальнага рамонту пуці. У апошнія гады выканана вялікая работа па ўмацаванні яго верхняй будовы шляхам замены рэек на больш цяжкі тып і драўлянай асновы на жалезабетонную. Абнаўляюцца стрэлачныя пераводы, чыгуначныя пераезды. Сёлета на гэтыя мэты ўжо выкарыстаны 1 мільярд 400 мільёнаў недэнамінаваных рублёў.